
PËR DISA NDRYSHIME DHE SHTESA NË LIGJIN NR. 13/2015, “PËR POLICINË USHTARAKE NË FORCAT E ARMATOSURA TË REPUBLIKËS SË SHQIPËRISË”

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 13/2015, “Për Policinë Ushtarake në Forcat e Armatosura të Republikës së Shqipërisë” bëhen këto ndryshime dhe shtesa:

Neni 1

Në nenin 2 fjalët “mbrojtja e pronës” zëvendësohen me fjalët “mbështetja për mbrojtjen e pronës dhe të pasurisë”.

Neni 2

Në nenin 3 pas fjalës  “shërbim ” shtohet fjala “stërvitje”.

Neni 3

Në nenin 4 pas fjalës “specializuar” shtohen fjalët “për veprimet policore”.

Neni 4

Në  nenin 7 pas fjalëve “me veprimet” shtohen  fjalët “ose mosveprimet”. 

Neni 5

Në nenin 10 pika 4 shfuqizohet.

Neni 6

 Në nenin 11 bëhen ndryshimet si më poshtë: 
1. Emërtimi i nenit 11 “Seksioni i Policisë Gjyqësore” zëvendësohet me emërtimin “Shërbimi i Policisë Gjyqësore”.
2. Në pikën 1 të nenit 11 fjalia “Seksioni i Policisë Gjyqësore është seksioni përgjegjës, i cili ushtron detyrat e tij në përputhje me legjislacionin në fuqi për organizimin dhe funksionimin e Policisë Gjyqësore.” zëvendësohet me fjalinë “Shërbimi i Policisë Gjyqësore në Policinë Ushtarake është struktura përgjegjëse, e cila ushtron detyrat e saj në përputhje me legjislacionin në fuqi për organizimin dhe funksionimin e Policisë Gjyqësore dhe Kodin e Procedurës Penale.”.



Neni 7

Pas nenit 11 shtohet neni 11/1 me këtë përmbajtje:

“Neni 11/1

Subjektet që ushtrojnë funksionet e Policisë Gjyqësore në Policinë Ushtarake janë:
a) oficerët e Policisë Gjyqësore në Policinë Ushtarake, drejtuesit dhe inspektorët e strukturave në Policinë Kriminale, në Qarkullimin Rrugor dhe Mbrojtjen nga Zjarri dhe Shpëtimin, që përmbushin kriteret sipas ligjit;
b) agjentët e Policisë Gjyqësore në Policinë Ushtarake, agjentët e strukturave në Policinë Kriminale, specialistët në strukturën e Qarkullimit Rrugor dhe në Inspektoratin e Mbrojtjes nga Zjarri dhe Shpëtimin.”.

Neni 8

Pas shkronjës “c” të pikës 1 të nenit 21 shtohet shkronja “ç” me këtë përmbajtje: 
“ç)  për të dhënë deklarime për rrethanat e ngjarjes sipas parashikimeve në Kodin e Procedurës Penale.”.

Neni 9

Në shkronjën “b” të pikës 1 të nenit 29 pas fjalës “të ndaluar” shtohen fjalët “ si dhe i dërgon në Policinë e Shtetit”.

Neni 10

Në nenin 33 bëhen ndryshimet si më poshtë:
a) në shkronjën “f” fjalët “mbron pronën shtetërore në administrim dhe përdorim të Forcave të Armatosura të Republikës së Shqipërisë nga veprimtari të kundërligjshme” zëvendësohen me fjalët “mbështet mbrojtjen e pronës dhe të pasurisë shtetërore në administrim e në përdorim të Ministrisë së Mbrojtjes dhe të Forcave të Armatosura të Republikës së Shqipërisë nga veprimtari të kundërligjshme”;
b) në shkronjën “k” pas fjalëve “personalitete të larta ushtarake” shtohen fjalët “dhe civile”;
c) shkronja “n” ndryshohet si më poshtë:
“n) kontrollon masat parandaluese, jep asistencë teknike e ndërhyn për forcimin e masave dhe zbatimin e legjislacionit në fuqi për mbrojtjen nga zjarri”.

Neni 11

Pas pikës 3 të nenit 36 shtohet pika 4 me këtë përmbajtje:
“4. Oficerët e Policisë Gjyqësore në Policinë Ushtarake dhe persona të tjerë që gëzojnë atributet e OPGJ-së, sipas përcaktimeve ligjore në fuqi të ngarkuara nga prokurori me hetimin e procedimeve penale, zbatojnë rregullat e legjislacionit në fuqi për ndalimin e publikimit të akteve, që dokumentojnë veprimtarinë procedurale penale dhe çdo informacion tjetër që rrjedh prej tyre.”.

Neni 12

Në  fund të pikës 1 të nenit 38 shtohet paragrafi me këtë përmbajtje:
“Trajnimi fillestar i punonjësit të shërbimit në Policinë Ushtarake, që plotëson kriteret ligjore për pranimin në shërbimin e Policisë Gjyqësore, dhe trajnimi vazhdues i tij kryhen në zbatim të ligjit për organizimin dhe funksionimin e Policisë Gjyqësore.”. 

Neni 13

Në nenin 39 bëhen ndryshimet e mëposhtme:
1. Në titullin e nenit, fjala “etika” zëvendësohet me fjalët “rregullorja e brendshme e funksionimit”.
2. Pika 1 e nenit ndryshon si më poshtë:
“1. Gjatë përmbushjes së detyrave të caktuara me ligj, punonjësi i Policisë Ushtarake zbaton rregulloren e brendshme të funksionimit të Policisë Ushtarake, të miratuar me urdhër të ministrit të Mbrojtjes.”.

Neni 14

Në pikën 3 të nenit 41 fjalët  “në masën e gjysmës së pagës mujore” ndryshohen dhe bëhen “në masën e një page mujore”.

Neni 15
Aktet nënligjore

Ngarkohet ministri i Mbrojtjes për nxjerrjen e aktit nënligjor në zbatim të pikës 2 të nenit 13 të këtij ligji brenda 3 muajve nga hyrja në fuqi e tij.

Neni 16
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar më datë 21.7.2022.

